EPFO ने हायर-पेंशन अप्लाय करने की डेडलाइन 11-जुलाई तक बढ़ाई
Breaking News Headlines Today, Pictures, Videos and More From Dainik Bhaskar (दैनिक भास्कर) नॉर्थ कोलकाता में सोमवार सुबह एक तेज रफ्तार बस ने ऐप बेस्ड कैब को टक्कर मार दी। इस हादसे में कैब में सवार तीन लोगों की मौत हो गई।
कर्मचारी पेंशन योजना (EPS) से हायर पेंशन के लिए आवेदन करने की आखिरी तारीख एक बार फिर बढ़ा दी गई है। अब इसकी लास्ट डेट 26 जून से बढ़ाकर 11 जुलाई कर दी है। हालांकि, आवेदकों को EPFO पोर्टल के माध्यम से अपना आवेदन जमा करने में कई तकनीकी दिक्कतों का सामना भी करना पड़ रहा है। पढ़ें पूरी खबर...
आज की अन्य बड़ी खबरें...
BRS पार्टी के 35 नेता कांग्रेस में शामिल हुए, खड़गे और राहुल गांधी से मुलाकात की
तेलंगाना की भारत राष्ट्र समिति (BRS) पार्टी के 35 नेता सोमवार को कांग्रेस में शामिल हो गए। ये नेताओं ने कांग्रेस अध्यक्ष मल्लिकार्जुन खड़गे और राहुल गांधी की उपस्थिति में पार्टी जॉइन की। इन नेताओं ने दोनों से मुलाकात भी की।
कांग्रेस में शामिल होने वाले नेताओं में पूर्व सांसद पोंगुलेटी श्रीनिवास रेड्डी और पूर्व मंत्री जुपल्ली कृष्णा राव समेत कई पूर्व विधायक शामिल हैं। ये नेता जुलाई के पहले हफ्ते में तेलंगाना में एक रैली भी करेंगे। इस रैली में पार्टी महासचिव प्रियंका गांधी भी शामिल होंगी।
एयर फ्रांस ने पेरिस से टोरंटो की फ्लाइट रद्द की, भारतीयों समेत कई पैसेंजर्स एयरपोर्ट पर फंसे
एयर फ्रांस ने पेरिस से टोरंटो तक की उसकी उड़ान एक तकनीकी समस्या और नए विमान नहीं मिलने के कारण रद्द कर है। कनेक्टिंग फ्लाइट लेने के लिए भारत से गए पैसेंजर्स सहित कई यात्री पेरिस एयरपोर्ट पर फंसे हुए हैं।
पाकिस्तानी सेना के कई अफसर बर्खास्त, 9 मई की हिंसा में इमरान समर्थकों की मदद का आरोप
पाकिस्तान की फौज ने एक लेफ्टिनेंट जनरल रैंक के अफसर समेत कई अफसरों को बर्खास्त कर दिया है। इन सभी का कोर्ट मार्शल भी किया जाएगा। फौज के मीडिया विंग इंटर सर्विसेज पब्लिक रिलेशन्स के डायरेक्टर जनरल (DG-ISPR) ने सोमवार दोपहर मीडिया को यह जानकारी दी।
इन सभी अफसरों पर दो तरह के आरोप हैं। पहला- 9 मई को इमरान खान की गिरफ्तारी के बाद फौज के ठिकानों पर खान समर्थकों ने जो हमले किए, उन्हें इन अफसरों ने नहीं रोका। दूसरा- शक है कि ये अफसर हिंसा की साजिश रचने वालों में भी शामिल हैं। माना जा रहा है कि अब जल्द ही इमरान को भी गिरफ्तार करके उनके केस मिलिट्री कोर्ट में चलाया जाएगा।
पीएम मोदी का शहडोल दौरा निरस्त, बारिश के अलर्ट के चलते फैसला; भोपाल में भी नहीं करेंगे रोड शो
प्रधानमंत्री नरेंद्र मोदी का 27 जून को शहडोल दौरा निरस्त हो गया है। जिसके पीछे भारी बारिश के अलर्ट को कारण बताया जा रहा है। भोपाल में 27 जून को होने वाला PM का रोड शो भी रद्द हो गया है। पढ़ें पूरी खबर...
रुड़की में रेलवे पुल पर सेल्फी ले रहे दो युवक शताब्दी एक्सप्रेस की चपेट में आए, मौके पर ही मौत
उत्तराखंड के हरिद्वार जिले के रूड़की में रेलवे पुल पर सेल्फी ले रहे दो किशोरों की ट्रेन से कटकर मौत हो गई। लक्सर थाना प्रभारी ममता गोला ने सोमवार को बताया कि दो युवक दोसनी रेलवे पुल पर सेल्फी ले रहे थे। तभी वे दिल्ली-देहरादून शताब्दी एक्सप्रेस की चपेट में आ गए।
दिल्ली में महंगी हुई बिजली, दरें 10 फीसदी बढ़ीं
दिल्ली में बिजली की दरें 10 फीसदी बढ़ा दी गई हैं। पावर परचेज एग्रीमेंट कॉस्ट (PPAC) के जरिए दिल्ली में बिजली शुल्क बढ़ाने को मंजूरी दी गई है। साउथ दिल्ली, वेस्ट दिल्ली, ट्रांस-यमुना एरिया, पुरानी दिल्ली और नई दिल्ली में रहने वाले लोगों को अब महंगी दरों पर बिजली लेनी पड़ेगी।
दरअसल, दिल्ली इलैक्ट्रिसिटी रेगुलेटरी कमिशन ने (DERC) ने पावर डिस्कॉम, BYPL (BSES यमुना) और BRPL (BSES राजधानी) की याचिकाएं स्वीकार कर ली हैं। DERC ने 22 जून के एक आदेश में बिजली खरीद की ज्यादा लागत के आधार पर इन कंपनियों की टैरिफ बढ़ाने की मांग को स्वीकार कर लिया था।
PM मोदी ने कैबिनेट मिनिस्टर्स के साथ की बैठक
प्रधानमंत्री नरेंद्र मोदी ने सोमवार को अमेरिका और मिस्र की राजकीय यात्रा से लौटने के तुरंत बाद कैबिनेट मंत्रियों और अधिकारियों के साथ एक बैठक की। बैठक में गृह मंत्री अमित शाह, वित्त मंत्री निर्मला सीतारमण और पेट्रोलियम मंत्री हरदीप सिंह पुरी शामिल हुए।
इनके अलावा, प्रधानमंत्री के प्रिंसिपल सेक्रेटरी पीके मिश्रा भी इस बैठक में मौजूद रहे।
चार धाम यात्रा के दौरान इस साल 149 श्रद्धालुओं की मौत, केदारनाथ यात्रा के दौरान 72 मौतें हुईं
6 महीने तक चलने वाली चार धाम यात्रा के 65 दिनों में 31 लाख 78 हजार श्रद्धालु दर्शन के लिए जाते हैं। राज्य सरकार की रिपोर्ट के मुताबिक, इस साल चार धाम यात्रा के दौरान 149 श्रद्धालुओं की मौत हुई है, जिसमें 72 मौतें केदारनाथ यात्रा के दौरान हुईं हैं।
कोलकाता में बस और कैब की टक्कर, 3 लोगों की मौत
नॉर्थ कोलकाता में सोमवार सुबह एक तेज रफ्तार बस ने ऐप बेस्ड कैब को टक्कर मार दी। इस हादसे में कैब में सवार तीन लोगों की मौत हो गई। पुलिस ने बताया कि घटना के बाद उन्हें नजदीकी अस्पताल ले जाया गया था, जहां डॉक्टरों ने उन्हें मृत घोषित कर दिया।
वहीं, कैब ड्राइवर गंभीर रूप से घायल हुआ है। उसे अस्पताल में भर्ती करा दिया गया है। दोनों वाहनों को जब्त कर लिया गया है। बस ड्राइवर को पूछताछ के लिए हिरासत में लिया गया है।
जम्मू-कश्मीर में NIA ने 4 जिलों में 6 जगहों पर छापा मारा, टेरर फंडिंग मामले को लेकर कार्रवाई
राष्ट्रीय जांच एजेंसी (NIA) ने सोमवार को टेरर फंडिंग मामले को लेकर जम्मू-कश्मीर के चार जिलों में 6 जगहों पर रेड डाली। न्यूज एजेंसी ANI के मुताबिक, बांदीपोरा, कुलगाम, पुलवामा और शोपियां जिले में अभी भी छापेमारी जारी है।
दिल्ली में बदमाशों ने गन पॉइंट पर डिलीवरी एजेंट से लूटे 2 लाख रुपए
दिल्ली में प्रगति मैदान की टनल के अंदर बदमाशों ने गन पॉइंट पर डिलीवरी एजेंट से 2 लाख रुपए की लूट की। घटना 24 जून की है। इस घटना का एक CCTV वीडियो सामने आया है। वीडियो और पीड़ित की शिकायत के आधार पर पुलिस ने केस दर्ज कर लिया है। जांच की जा रही है। पूरी खबर पढ़ें...
NIA ने CPI (माओवादी) टेरर फंडिंग केस में चौथे आरोपी को किया गिरफ्तार
बिहार में टेरर फंडिंग के केस में NIA ने चौथे आरोपी को गिरफ्तार कर लिया है। एजेंसी ने सोमवार को बताया कि मगध जॉन में शुक्रवार को ही छापेमारी हुई थी। इसमें आनंदी पासवान उर्फ ​​आनंद पासवान को गिरफ्तार किया गया है। इस पर बिहार में नक्सलियों गतिविधियों को बढ़ावा देने का आरोप है।
आनंदी उर्फ आनंद पर अलग-अलग थानों में 5 केस दर्ज हैं। इससे पहले 20 जनवरी को एजेंसी ने तरूण कुमार, प्रद्युम्न शर्मा और अभिनव उर्फ गौरव को पकड़ा था। इस मामले में दो आरोपियों के खिलाफ आरोप पत्र दायर किया जा चुका है।
कर्नाटक में एक व्यक्ति ने दोस्त का चीरा गला, फिर पिया खून, आरोपी गिरफ्तार
कर्नाटक के चिक्काबल्लापुर में एक व्यक्ति ने अपने दोस्त का गला चीर दिया और फिर उसका खून पीने लगा। पास खड़े तीसरे दोस्त ने इस घटना को मोबाइल फोन में रिकॉर्ड कर लिया। घटना का वीडियो वायरल होने के बाद पुलिस ने आरोपी को गिरफ्तार कर लिया है। पुलिस ने बताया कि आरोपी को शक था कि उसके दोस्त का उसकी पत्नी से अवैध संबंध है। दोनों का इसे लेकर पहले विवाद हुआ फिर आरोपी ने उस पर हमला कर दिया। पूरी खबर पढ़ें...
ओडिशा में दो बसों में टक्कर, 10 लोगों की मौत, 8 घायल
ओडिशा के गंजम में दिगपहांडी के पास रविवार देर रात दो बसों के बीच आमने-सामने की टक्कर हो गई। इस हादसे में 10 लोगों की मौत हो गई, जबकि 8 अन्य लोग घायल हो गए। पुलिस ने बताया कि ओडिशा राज्य सड़क परिवहन निगम (OSRTC) की बस और प्राइवेट बस के बीच में टक्कर हुई है।
उन्होंने बताया कि हादसे के दौरान प्राइवेट बस में सवार यात्री एक शादी से लौट रहे थे। इस घटना में घायल सभी यात्रियों को बरहामपुर के MKCG मेडिकल कॉलेज में भर्ती करा दिया गया है। मामले की जांच की जा रही है। पूरी खबर पढ़ें...
केन्या में दो गांवों पर हथियारबंद लोगों ने हमला किया, 5 की मौत
दक्षिण-पूर्व केन्या में लामू काउंटी के दो गांवों पर रविवार को हथियारबंद लोगों ने हमला कर दिया। जिसमें पांच लोगों की मौत हो गई। पुलिस ने रॉयटर्स की रिपोर्ट के हवाले से यह जानकारी दी है।
रूस ने सीरिया पर हवाई हमला किया, दो बच्चों समेत 13 की मौत
रूस ने रविवार को उत्तर पश्चिमी सीरिया के विद्रोहियों के कब्जे वाले इलाकों पर हवाई हमला किया। न्यूज एजेंसी AFP के मुताबिक, इन हमलों में दो बच्चों सहित 13 लोगों की मौत हो गई। यह इस साल का सबसे घातक हमला बताया जा रहा है।
जेपी नड्डा बोले- KCR ने तेलंगाना के टैलेंट को नजरअंदाज किया
भाजपा के राष्ट्रीय अध्यक्ष जेपी नड्डा ने रविवार को तेलंगाना के CM KCR पर राज्य के टैलेंट को नजरअंदाज करने का आरोप लगाया। नड्डा ने कहा कि राज्य विकास के मामले में पीछे रह गया। एक परिवार इसका शोषण कर आगे बढ़ रहा है। उधर, पीएम मोदी देश को विकास की राह पर आगे ले जा रहे हैं। पूरी खबर पढ़ें...
पाकिस्तान के सिंध प्रांत में दो बसें भिड़ीं; 7 की मौत, 42 घायल
पाकिस्तान के सिंध प्रांत में रविवार को दो बसों की टक्कर हो गई। एक्सीडेंट में 7 लोगों की मौत हो गई, वहीं 42 लोग घायल हो गए। बेनजीराबाद के डिप्टी IG मोहम्मद युनिस ने बताया कि एक्सीडेंट मेहरान हाईवे पर हुआ। जहां पेशावर और कराची से आ रही दो बसें आपस में टकरा गईं।